《回憩翠蛟亭》
宋代·孔元忠

引领篮舆上翠微，众山回首觉平低。
棲真洞口云初合，大涤峰头日末西。
新笋暗抽穿木叶，古藤虬结跨沙堤。
蛟亭雨后泉声急，万鼓喧豗拥涧蹊。

作者简介：（1157—1224）宋棣州商河人，徙长洲，字复君，号静乐。孔道子。少嗜书，粹于《论语》，叶适见所著《论语说》，深加叹赏，以为高弟。以世赏入仕，锁厅中进士，知金坛县事，理政甚勤，有声迹。历通判常州、临安府。擢太常寺主簿，上疏言改润乐曲事。除太府寺丞。请补外，知徽、抚、处州，惜公帑甚于私藏。后致仕卒。有《论语钞》、《纬书类聚》、《编年通考》、《豫斋集》等。